**În drum**

*George Topârceanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Peste firea mută doarme

Cerul plin de stele.

Patru plopi ascund în umbră

Casa dragei mele.

Dar mi-a fost pesemne calea

De-un duşman ursită:

Am găsit lumina stinsă,

Uşa zăvorâtă…

De trei nopţi aceeaşi cale

Bate călătorul.

Cine n-are dor pe vale

Nu-mi cunoaşte dorul.

Gânduri triste, mâne sară

Viu în ciuda voastră, –

Şi de-o fi zăvor la uşă

Intru pe fereastră!